Vodacom vergoed kliënte só na datablapsArgieffoto Vodacom het Woensdag gesê alle kliënte wat geraak is toe hul data en lugtyd Maandagaand spoorloos verdwyn het, sal met ŉ ekstra gratis databondel vergoed word. Shameel Joosub, uitvoerende hoof van Vodacom, het in ŉ verklaring gesê elke kliënt wat deur die stelselfout geraak is, sal ŉ gratis 500 MB-databondel kry saam met die kliënt se data en lugtyd wat verlore geraak het. “Die stelselfout het ŉ uitwerking op sekere voorafbetaalde en Top Up-kliënte gehad. Dit is veroorsaak deur ŉ konfigurasieverandering op dié twee strukture se faktuurstelsel. Vodacom het vinnig die probleem vasgestel en die veranderinge terugverwerk,” het Joosub gesê. Joosub het gesê die fout het duidelik ongerief vir hul kliënte veroorsaak en personeel werk hard daaraan om seker te maak dat die kliënte terugbetaal word. Die gratis 500 MB kan oor drie dae gebruik word. “ŉ Fout soos dié het nog nooit voorheen voorgekom nie en ons het stappe gedoen om te verseker dat dit nie weer sal gebeur nie.” Maroela Media het vroeër berig Vodacom moes Maandagaand op sosiale media bontstaan toe kliënte begin kla het dat hul data sonder rede van hul fone verdwyn. Vodacom het toe om verskoning gevra en gesê sy tegnici is besig om aan die probleem te werk. Die diensverskaffer het bygevoeg dat hy bewus is van die feit dat kliënte nie databondels kan aanskaf nie en aanhoudend boodskappe ontvang wat sê hul data is gedaan.